Virallinen lehti nro C 320 , 06/11/1999 s. 0065



KIRJALLINEN KYSYMYS E-3692/98 esittäjä(t): Anita Pollack (PSE) komissiolle (7. joulukuuta 1998) Aihe: Agenda 21 Koska perustamissopimuksessa on sitouduttu kestävään kehitykseen, onko komissio sitä mieltä, että komissiossa olisi hyvä olla paikallinen Agenda 21 -koordinaattori? Komission jäsenen Ritt Bjerregaardinkomission puolesta antama vastaus (24. helmikuuta 1999) Komissio ja jäsenvaltiot ovat EY:n perustamissopimuksessa sitoutuneet kestävään kehitykseen. Lisäksi komissio ja jäsenvaltiot ovat allekirjoittaessaan Agenda 21 -asiakirjan hyväksyneet myös 28 luvussa tarkoitetun paikallisen Agenda 21 -ohjelman. Komission sitoutumista Agenda 21:een, jota pidetään erityisen tärkeänä kaupunkeja koskevien asioiden kannalta, on vahvistettu erityisesti Euroopan yhteisön ympäristöä ja kestävää kehitystä koskevan poliittisen toimintaohjelman(1)"Kohti kestävää kehitystä" tarkistamisesta 24 päivänä syyskuuta 1998 tehdyn Euroopan parlamentin ja neuvoston päätöksen N:o 02179/98/EY(2) 10 artiklalla. Tiedonannossa "Kaupunkien kestävä kehittäminen Euroopan unionissa: Toimintakehys" mainitaan komission aikomus kannustaa Agenda 21 -ohjelmaan liittyvää toimintaa ja huolehtia tarvittavasta asianmukaisesta oikeusperustasta tällaisen toiminnan rahoittamiseksi monivuotisella perusteella. Yhteisö on näin ollen selkeästi sitoutunut kestävän kehityksen Agenda 21:een ja paikalliseen Agenda 21 -toimintaohjelmaan. Komissio tukee jo useita paikalliseen kestävään kehitykseen liittyviä toimia, kuten Euroopan kestävän kehityksen kaupunkeja koskevaa kampanjaa ja paikallisten energiatoimistojen työtä. Yllä mainitun tiedonannon toimeenpaneminen lisää kestävään kehitykseen liittyviä toimia. Niitä ovat esimerkiksi sen tutkiminen, kuinka paikallisen Agenda 21 -ohjelman edistymistä voitaisiin seurata (tärkeä osa Yhdistyneiden Kansakuntien Kestävän kehityksen toimikunnalle raportointia), paikallisen kestävän kehityksen indikaattoreiden kehittäminen sekä sen tutkiminen, miten voitaisiin vahvistaa paikallisviranomaisten kanssa käytävää vuoropuhelua. Lisäksi komissio voi harkita uusien toimenpiteiden tarpeellisuutta. Tähän liittyen komissio on havainnut parlamentin hyväksyneen heinäkuussa 1998 sen omasta aloitteesta tehdyn raportin "Kaupunkeja koskevan EU:n ympäristöpolitiikan vahvistaminen", jonka mukaan komission on mm. "[...] otettava käyttöön kestävän kehityksen periaatteiden noudattamista selvittävät tarkastukset". Hallinnollinen vastuu paikallista kestävää kehitystä tukevista komission toimista on jakautunut monille eri yksiköille ja pääosastoille. Ottaen huomioon sen, mitä edellä mainitussa tiedonannossa ilmoitetaan, sekä jo tehtyjen ja suunnitteilla olevien toimenpiteiden määrän, tietyn komission yksikön määrittelemän työnkuvan mukaan toimiva "paikallinen Agenda 21 -koordinaattori" voitaisiin nimetä. Komissio ei kuitenkaan ole vielä tehnyt asiasta päätöstä. On myös huomattava, että heinäkuussa 1997 tehdyn vihreää taloudenpitoa koskevan päätöksen mukaisesti komissiolla on toimintaohjelma, jonka tavoitteena on muuttaa komission toimintatapoja ympäristöystävällisemmiksi ja mahdollisimman vähän paikallista kaupunkiympäristöä kuormittaviksi. (1) KOM(98) 605. (2) EYVL L 275, 10.10.1998.